b'\n_START_ARTICLE_\nFranjo Tu\xc4\x91man\n_START_SECTION_\nFranjo Tu\xc4\x91manin lyhyt el\xc3\xa4m\xc3\xa4kerta\n_START_PARAGRAPH_\nFranjo Tu\xc4\x91man syntyi Veliko Trgovi\xc5\xa1\xc4\x87en kyl\xc3\xa4ss\xc3\xa4 Pohjois-Kroatiassa. H\xc3\xa4n taisteli Titon partisaanien joukossa toisessa maailmansodassa ja kohosi majuriksi. Tu\xc4\x91manista tuli Jugoslavian armeijan nuorin kenraalimajuri 1960 ennen eroaan armeijasta 1961. H\xc3\xa4n oli yksi oppineimmista Titon kenraaleista ja kirjoitti monia sotahistoriaa k\xc3\xa4sittelevi\xc3\xa4 teoksia._NEWLINE_Armeijan j\xc3\xa4lkeen h\xc3\xa4n perusti Kroatian ty\xc3\xb6v\xc3\xa4enliikkeen historiaa tutkivan instituutin ja aloitti uransa historioitsijana. Vuonna 1965 h\xc3\xa4n v\xc3\xa4itteli tohtoriksi Jugoslavian monarkiasta. Vuonna 1965 h\xc3\xa4net valittiin Kroatian parlamenttiin._NEWLINE_Tu\xc4\x91man oli my\xc3\xb6s toisinajattelija ja alkoi arvostella Jugoslavian kommunistien liittoa, mist\xc3\xa4 syyst\xc3\xa4 h\xc3\xa4net erotettiin siit\xc3\xa4 1967. Vuonna 1971 Tu\xc4\x91man arvosteli Jugoslavian sentralismia, keskitetty\xc3\xa4 valtapolitiikkaa, jugoslavismia (halua sulauttaa kaikki Jugoslavian kansat jugoslaaveiksi) sek\xc3\xa4 serbien ylivaltapyrkimyksi\xc3\xa4. T\xc3\xa4m\xc3\xa4 ns. Kroatian kev\xc3\xa4\xc3\xa4n aikainen arvostelu toi Tu\xc4\x91manille parin vuoden vankilatuomion. Kroatian kev\xc3\xa4t oli alun perin Josip Broz Titon k\xc3\xa4ynnist\xc3\xa4m\xc3\xa4, mutta t\xc3\xa4m\xc3\xa4n k\xc3\xa4sist\xc3\xa4 riist\xc3\xa4ytynyt talouden vapauttamista vaativa liike. Koska Tu\xc4\x91man kannatti kuitenkin kommunistista ideologiaa, h\xc3\xa4net vapautettiin yhdeks\xc3\xa4n kuukauden kuluttua._NEWLINE_Vuonna 1981 h\xc3\xa4net tuomittiin uudelleen kolmeksi vuodeksi h\xc3\xa4nen annettuaan haastattelun ruotsalaiselle TV-kanavalle kroaattien asemasta Jugoslaviassa, josta h\xc3\xa4n istui 11 kuukautta._NEWLINE_Vuonna 1989 kirjassaan Bespu\xc4\x87a povijesne zbiljnosti (Sodan kauhut) Tudjam kirjoitti serbej\xc3\xa4 kuolleen toisen maailmansodan aikaisessa Jasenovacin keskitysleiriss\xc3\xa4 alle 60\xc2\xa0000, kun serbien mukaan luku olisi ollut satojatuhansia, jopa miljoona. Tu\xc4\x91man v\xc3\xa4itti Jugoslavian virallisten lukujen olevan poliittisista syist\xc3\xa4 tapahtuvaa liioittelua. Jasenovacin keskitysleiri oli saksalaisten miehitt\xc3\xa4jien kanssa yhteisty\xc3\xb6ss\xc3\xa4 serbej\xc3\xa4 vastaan toimineen kroaattien Usta\xc5\xa1a-j\xc3\xa4rjest\xc3\xb6n perustama. Tu\xc4\x91manin yritys palauttaa historiaa oikeisiin mittasuhteisiinsa \xc3\xa4rsytti serbej\xc3\xa4, samoin h\xc3\xa4nen avoimesti ajamansa kroaattikansallinen politiikka._NEWLINE_Tu\xc4\x91man sanoi kroaattien el\xc3\xa4v\xc3\xa4n serbityranniassa ja kannatti itsen\xc3\xa4ist\xc3\xa4 Kroatiaa tai lievemp\xc3\xa4\xc3\xa4 Jugoslavian hajauttamista. H\xc3\xa4n kannatti my\xc3\xb6s maan muuttamista kapitalistiseksi ja kiinteit\xc3\xa4 yhteyksi\xc3\xa4 Keski-Eurooppaan. Tu\xc4\x91man tajusi serbienemmist\xc3\xb6isen ja 1980-luvun loppupuolella yh\xc3\xa4 enemm\xc3\xa4n serbialaistuvan Jugoslavian liittoarmeijan Kroatialle aiheuttaman vaaran._NEWLINE_H\xc3\xa4n perusti oman Kroatian demokraattisen kommunistipuolueensa 1989, josta tuli my\xc3\xb6hemmin Kroatian demokraattinen unioni, HDZ. T\xc3\xa4m\xc3\xa4 kansallis-vanhoillinen puolue laillistettiin ja voitti vaalit seuraavana vuonna saaden 42,5% \xc3\xa4\xc3\xa4nist\xc3\xa4 ja 56% paikoista parlamentista, ja Tu\xc4\x91manista tuli Kroatian presidentti. H\xc3\xa4n julisti maan itsen\xc3\xa4iseksi 1991._NEWLINE_Jo ennen Tu\xc4\x91manin valintaa Kroatia oli t\xc3\xb6rm\xc3\xa4yskurssilla Milo\xc5\xa1evi\xc4\x87-vetoisen Jugoslavian johdon kanssa. Tu\xc4\x91man hallitsi Kroatiaa autokraattisesti, itsevaltaisesti, mutta vetkutteli puolustautumisessa serbej\xc3\xa4 vastaan Kroatian sodassa. H\xc3\xa4n esiintyi suurieleisesti valkoisessa univormussa ja viljeli ahkerasti is\xc3\xa4nmaallisuuden juhlintaa vasta itsen\xc3\xa4istyneess\xc3\xa4 Kroatiassa. Tu\xc4\x91man ei siet\xc3\xa4nyt hallituksen arvostelua tiedotusv\xc3\xa4lineiss\xc3\xa4 ja n\xc3\xa4in rajoitti kansalaisten vapautta. Toisaalta Kroatian kansan pelastajana esiintyv\xc3\xa4 Tu\xc4\x91man syrji Kroatian serbej\xc3\xa4, joita joillain alueilla v\xc3\xa4kivaltaisesti vainottiinkin. Tu\xc4\x91manin v\xc3\xa4itet\xc3\xa4\xc3\xa4n ajaneen etnisesti puhdasta Kroatiaa. Joka tapauksessa Tu\xc4\x91man katsoi joidenkin valtion v\xc3\xa4kivaltakoneiston j\xc3\xa4senten serbisiviileihin kohdistamia murhia l\xc3\xa4pi sormien._NEWLINE_Taistelut jatkuivat vuoteen 1992, jolloin serbeill\xc3\xa4 oli hallussaan maan serbienemmist\xc3\xb6iset alueet ja jolloin Euroopan unioni tunnusti Kroatian. Alueet saatiin takaisin 1995. Tu\xc4\x91man johti Kroatian joukot my\xc3\xb6s Bosnia-Hertsegovinan sotaan 1992\xe2\x80\x931995. Valtansa h\xc3\xa4n vahvisti uudelleenvalinnassa suoralla vaalilla 1992 ja rehellisesti, mutta halliten mediaa 1995. Kansallisten v\xc3\xa4hemmist\xc3\xb6jen, kuten serbien oikeuksiin h\xc3\xa4n ei suhtautunut kovinkaan my\xc3\xb6nteisesti._NEWLINE_Kroaatit olivat sodan alussa katkeria Tu\xc4\x91manille siit\xc3\xa4 ettei Kroatia puolustautunut kyllin tehokkaasti serbej\xc3\xa4 vastaan. Tu\xc4\x91manilla oli voimakas n\xc3\xa4kemys Kroatian itsen\xc3\xa4isyydest\xc3\xa4 muttei kyky\xc3\xa4 tehokkaasti toteuttaa sit\xc3\xa4 p\xc3\xa4\xc3\xa4t\xc3\xb6ksiss\xc3\xa4\xc3\xa4n, jotka olivat monesti ep\xc3\xa4onnistuneita ja joista maksettiin kova hinta. Joka tapauksessa Kroatia itsen\xc3\xa4istyi Tu\xc4\x91manin johdolla, ja Franjo Tu\xc4\x91man j\xc3\xa4i historiaan, jota niin ahkerasti tutki.'